KU Leuven, Belgium

Ezzel a rövid összefoglalóval kívánok tanácsokat és motivációt adni a leendő Erasmusra pályázóknak, főleg azoknak, akik egyelőre csak fontolgatják a pályázást.

A Leuveni Katolikus Egyetem (és maga Belgium is) nemzetközi kapcsolatai, fejlettsége és közelsége miatt lehet kiváló célpont, nem beszélve az oktatás magas színvonaláról. Leuvenben egyszerre érezhető egy németalföldi történelmi város nyugodtság és szépsége, valamint egy egyetemi város pezsgése. Emlékeim szerint a városban alig találkoztam olyannal, aki ne tudott volna angolul, így holland nyelvtudás nélkül is remekül boldogulhatunk.

A repülőgép Charleroi-ban tesz le, ahonnan busszal és/vagy vonattal lehet Leuvenbe jutni. Érdemes mihamarabb kiváltani a GoPass 10 elnevezésű bérletet, ami tíz utazásra jogosít fel Belgiumban, távtól függetlenül. Ez a bérlet nem névre szóló, ezért ha maradna a szemeszter végén utazási lehetőség rajta (de miért is maradna üres, hiszen Belgiumon belül rengeteg pazar város található, amit érdemes meglátogatni) eladhatjuk valakinek. Leuvenen belül pedig érdemes kerékpárt bérelni, mert annak segítségével 10 percen belül elérhetünk bárhová.

Rengeteg olcsóbb-drágább szálláslehetőség van Leuvenben. Ezek közül én a Loyola International Nachbar Huis választottam, és nem bántam meg. Átlagosan olcsónak mondható és remek a közösségi élet. Időről-időre volt valami szervezett program, legyen szó közös vacsoráról vagy kirándulásról. Az egyetemre szó szerint 5 perc alatt be lehet érni gyalog a kollégiumból.

Az oktatás színvonalát feljebb már pedzegettem, de nem csak ebben az aspektusában emelkedik ki az egyetem. Az ügyintézés roppant gördülékeny, a tárgy- és vizsgajelentkezés egyszerű, a tanárok és a személyzet segítőkész. Az órák anyagait, prezentációkat és olvasnivalókat az oktatók egy erre a célra fejlesztett online felületen (Toledo) teszik közzé, így bármikor elérhetőek lesznek számunkra. A vizsgák teljesíthetőek, de érdemes készülni rájuk, bár ez kurzus és egyénfüggő. Ezen kívül érdemesnek tartom megjegyezni, hogy az érdemjegyeket csak a vizsgaidőszak végén publikálják (ez igaz a szóbeli vizsgákra is).

Belgium alapvetően jóval drágább, mint Magyarország, ezért ha utazgatni szeretgetnénk vagy csak szimplán „kiélni” magunkat az országban, készüljünk rá anyagilag. A korábbi beszámolókban már említették hogyan érdemes kezelni a pénzünket és hogy hol érdemes vásárolni, így azokat ajánlom átolvasásra.

A végére egypár személyes tapasztalat. Belgiumi kint létem előtt nem igazán voltam hosszabb ideig külföldön, ezért kicsit tartottam tőle, de ez az érzés elmúlt nagyjából a második héten. Az emberek nagy része roppant elfogadó (legyen az tanár, lakótárs, diák vagy éppen a szupermarket pénztárosa). Nyelvi problémákba se nagyon fog ütközni a kiutazó, így akit esetleg a gyakorlat hiánya tart vissza, azt szeretném megnyugtatni, hogy emiatt nem kell aggódnia: rengeteg fog fejlődni ezen a téren és sok segítséget kaphat kint.

Összességben elmondhatom, hogy egyszerűen nincs hátránya az Erasmus+ programra való pályázásnak, viszont előnye annál több. Új embereket és kultúrákat ismerhet meg a kiutazó, továbbá rengeteg élményt és tapasztalatot szerezhet a programnak köszönhetően.